বৃহস্পতিবার বঙ্গোপসাগরের টেকনাফ উপকুলে ঝড়ো হাওয়ার কবলে পড়ে  ডুবে যাওয়া স্থানীয় আবদুস সালাম কোম্পানীর ফিশিং ট্রলারের জেলে উপজেলার দরগার ছড়া এলাকার আবদুল্লাহর ছেলে ফরিদ আহমদ (৩০) এর লাশ শুক্রবার দুপুর সাড়ে ১২ টায় বাহারছড়ার বড়ডেইল উপকুল থেকে উদ্ধার হয়েছে। এই ঘটনায় এখনও শতাধিক জেলেসহ অসংখ্য ফিশিং ট্রলার নিখোঁজ রয়েছে।   জানা যায়, বঙ্গোপসাগরের টেকনাফ উপকুলে মাছধরার সময় বৃহস্পতিবার সকালে ঝড়ো হাওয়ার কবলে পড়ে স্থানীয়  আবদুস সালাম কোম্পানীর ফিশিং ট্রলার ডুবে যায়। এসময় আরো অসংখ্য ফিশিং বোট ঝড়ের কবলে পড়ে নিখোঁজ হয়ে যায়। এরমধ্যে অসংখ্য মাঝিমাল্লা ফিশিং ট্রলার নিয়ে  গতকাল শুক্রবার কুলে ফিরে এলেও এখনও শতাধিক জেলেসহ অসংখ্য ফিশিং ট্রলার নিখোঁজ রয়েছে।   ফিরে আসা জেলে মোহাম্মদ (৪১) জানান, বৃহস্পতিবার ঝড়ো হাওয়ার কবলে পড়ে বেশ কয়েকটি ট্রলার ডুবে যেতে তিনি দেখেন।  স্থানীয় সূত্র জানায়, ডুবে যাওয়া স্থানীয় আবদুস সালাম কোম্পানীর ফিশিং ট্রলারের নিখোঁজ জেলে উপজেলার দরগার ছড়া এলাকার আবদুল্লাহর ছেলে ফরিদ আহমদ (৩০) এর লাশ গতকাল শুক্রবার দুপুর সাড়ে ১২ টায় বাহারছড়ার বড়ডেইল উপকুল থেকে উদ্ধার হয়েছে।  টেকনাফ থানার ওসি মাহবুবুল হক জানান, বৃহস্পতিবার বঙ্গোপসাগরে বেশ কিছু ফিশিং  ট্রলারসহ জেলে নিখোঁজের খবর পুলিশ পেয়েছে। তবে মোট কতটি ফিশিং ট্রলার এবং কতজন নিখোঁজ রয়েছে, তার সুনির্দিষ্ট তথ্য এখনও পাওয়া যায়নি।